3.
Dôvodová správa

A: Všeobecná časť
[bookmark: _Hlk11398911]Návrh opatrenia Národnej banky Slovenska z ... 2026 o registri finančných agentov, finančných poradcov, finančných sprostredkovateľov z iného členského štátu v sektore poistenia alebo zaistenia a finančných sprostredkovateľov z iného členského štátu v oblasti poskytovania úverov na bývanie (ďalej len „návrh opatrenia“) bol vypracovaný na základe splnomocňovacieho ustanovenia § 16 ods. 13 zákona č. 186/2009 Z. z. o finančnom sprostredkovaní a finančnom poradenstve a o zmene a doplnení niektorých zákonov v znení neskorších predpisov (ďalej len „zákon o finančnom sprostredkovaní“).
[bookmark: _Hlk117244510]
Účelom návrhu opatrenia je aktualizácia úpravy  návrhu na zápis, zmenu zápisu a zrušenie zápisu v registri  finančných agentov, finančných poradcov, finančných sprostredkovateľov z iného členského štátu v sektore poistenia alebo zaistenia a finančných sprostredkovateľov z iného členského štátu v oblasti poskytovania úverov na bývanie (ďalej len „register“).

Súčasne platné opatrenie Národnej banky Slovenska z 25. septembra 2018 č. 12/2018 o registri finančných agentov, finančných poradcov, finančných sprostredkovateľov z iného členského štátu v sektore poistenia alebo zaistenia a finančných sprostredkovateľov z iného členského štátu v oblasti poskytovania úverov na bývanie upravuje návrh na zápis, zmenu zápisu, zrušenie zápisu a ďalšie podrobnosti týkajúce sa zápisu finančného agenta do registra a nebolo od svojho vydania menené alebo dopĺňané.  

Návrh na zápis do registra, zmenu zápisu a zrušenie zápisu v registri upravujú v zákone o finančnom sprostredkovaní ustanovenia § 14 až 16. Vychádzajúc z týchto zákonných ustanovení je potrebné v súčasne platnom opatrení  z ustanovení upravujúcich návrh na zápis do registra vypustiť odsek upravujúci zápis finančného sprostredkovateľa z iného členského štátu v sektore poistenia alebo zaistenia a finančného sprostredkovateľa z iného členského štátu v oblasti poskytovania úverov na bývanie, na ktorých sa tieto zákonné ustanovenia nevzťahujú. Taktiež nie je potrebné pri návrhu na zápis vyžadovať duplicitne údaje o navrhovateľovi, ktorými Národná banka Slovenska už disponuje.  Pri zápise do podregistra kapitálového trhu sa dopĺňajú údaje o mentorovi. Do návrhu nového opatrenia sa tiež premietnu zmeny webovej aplikácie registra, ktoré vyplynuli z praxe – vymedzuje sa zloženie registra z časti Subjekty a z časti Podregistre. Údaje o členovi štatutárneho orgánu zodpovedného za finančné sprostredkovanie sa presúvajú z časti Subjekty do časti Podregistre.  Pri návrhu na zápis do registra sa vypúšťajú údaje o zániku oprávnenia vykonávať finančné sprostredkovanie alebo vykonávať finančné sprostredkovanie na území iného členského štátu. 

Účinnosť opatrenia sa navrhuje od 1. januára 2027.

Návrh opatrenia je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
        
Návrh opatrenia nemá vplyv na rozpočet verejnej správy, limit verejných výdavkov, podnikateľské prostredie, informatizáciu spoločnost manželstvo, rodičovstvo, rodinu a deti,životné prostredie, služby verejnej správy pre občana a nemá ani sociálne vplyvy. 

Návrh opatrenia nie je predmetom vnútrokomunitárneho pripomienkového konania.


B.	Osobitná časť

K § 1 
Upravuje sa obsah návrhu na zápis finančného agenta do registra a to samostatne  pre časť Subjekty a časť Podregistre.

K § 2 ods. 1
Upravuje sa obsah návrhu na zmenu zápisu v registri v časti Subjekty.

K § 2 ods. 2
Upravuje sa obsah návrhu na zmenu zápisu v časti Podregistre  pri zrušení zápisu v podregistri, zmene zápisu v podregistri alebo zápisu v novom podregistri.

K § 3 
Upravuje sa obsah návrhu na zrušenie zápisu v registri a žiadosť o zrušenie zápisu v registri podanú finančným agentom.

K § 4
Upravuje sa spôsob predkladania návrhu na zápis, zmenu zápisu a zrušenie zápisu v registri a žiadosti o zrušenie zápisu v registri. 

K § 5
Upravuje sa štruktúra prideleného registračného čísla.

K § 6
Ustanovuje sa maximálny počet osôb pre návrh na zápis do registra, návrh na zmenu alebo zrušenie zápisu v registri.

K § 7
Zrušuje sa doteraz platné opatrenie Národnej banky Slovenska z 25. septembra 2018 č. 12/2018 o registri finančných agentov, finančných poradcov, finančných sprostredkovateľov z iného členského štátu v sektore poistenia alebo zaistenia a finančných sprostredkovateľov z iného členského štátu v oblasti poskytovania úverov na bývanie (oznámenie č. 292/2018 Z. z.).

K § 8
Navrhuje sa účinnosť opatrenia.


